**VISOKA ŠKOLA IVANIĆ-GRAD**

**U IVANIĆ-GRADU**

**S T A T U T**

**VISOKE ŠKOLE IVANIĆ-GRAD**

**Ivanić-Grad, studeni 2018.**

Na temelju članka 49. stavka 4. i članka 67. stavka 3. i 4. Zakona o znanstvenoj djelatnosti i visokom obrazovanju (NN br. 123/03, 198/03, 105/04, 174/04, 02/07, 46/07, 45/09, 63/11, 94/13, 139/13, 101/14, 60/15, 131/17), članka 53. stavka 1., Suglasnosti za osnivanje Visoke škole Ivanić-Grad (u osnivanju) Ministarstva znanosti i obrazovanja Klasa: UP/I-602-04/17-11/00001, Urbroj: 533-20-18-0008 od 09. siječnja 2018. g., te članka 7. Odluke o osnivanju Visoke škole Ivanić-Grad (Službeni glasnik Grada Ivanić-Grada br. 08/15, 03/16, 03/16-pročišćeni tekst), Upravno vijeće Visoke škole Ivanić-Grad na svojoj 5. sjednici održanoj dana \_\_\_\_\_\_\_\_\_\_ 2018. g. donosi sljedeći

**S T A T U T**

**VISOKE ŠKOLE IVANIĆ-GRAD**

1. **OPĆE ODREDBE**

**Članak 1.**

1. Ovim Statutom Visoke škole Ivanić-Grad (u daljnjem tekstu: Statut) uređuje se status, naziv, sjedište, djelatnost i pečat Visoke škole Ivanić-Grad u Ivanić-Gradu (u daljnjem tekstu: VŠIG), pravni položaj, zastupanje i predstavljanje VŠIG, unutarnji ustroj VŠIG, upravljanje, ovlasti i način odlučivanja tijela VŠIG, pitanja u svezi studija i izvođenja nastave, javnost rada, opći akti, zaštita tajnosti podataka te druga pitanja značajna za obavljanje djelatnosti i poslovanja VŠIG.
2. Svi pojmovi koji se koriste u ovom Statutu, a koji imaju rodno značenje bez obzira jesu li korišteni u muškom ili ženskom rodu, odnose se jednako na muški i ženski rod.
3. **STATUS, NAZIV, SJEDIŠTE, DJELATNOST, PEČAT I LOGO VŠIG**

**Članak 2.**

1. VŠIG je javna ustanova.
2. VŠIG je privatno visoko učilište, sukladno odredbama Zakona o znanstvenoj djelatnosti i visokom obrazovanju, koje obavlja svoju djelatnost kao javnu službu sukladno odredbama zakona, podzakonskih akata i Statuta.
3. VŠIG ustrojava i izvodi preddiplomske stručne studije i specijalističke diplomske stručne studije, u skladu s člankom 74. Zakona o znanstvenoj djelatnosti i visokom obrazovanju.
4. Osnivač VŠIG je Grad Ivanić-Grad (u daljnjem tekstu: Osnivač), a prava i dužnosti Osnivača obavlja Gradsko vijeće Grada Ivanić-Grada.
5. VŠIG je pravna osoba i upisuje se u sudski registar ustanova i Upisnik visokih učilišta.
6. VŠIG ima svoj žiro-račun.

**Članak 3.**

1. VŠIG obavlja svoju djelatnost, posluje i sudjeluje u pravnom prometu pod predloženim nazivom Visoka škola Ivanić-Grad.
2. Skraćenica naziva Visoke škole jest VŠIG.
3. Naziv VŠIG na engleskom jeziku glasi: College Ivanić Grad in Ivanić-Grad.
4. Naziv VŠIG štiti se na način na koji je zaštićena, prema odredbama zakona, tvrtka trgovačkog društva.
5. Sjedište VŠIG je u Ivanić-Gradu, Moslovačka 13.
6. O promjeni naziva i sjedišta VŠIG odlučuje osnivač. Promjena naziva i sjedišta VŠIG upisuje se u sudski registar.

**Članak 4.**

1. VŠIG ima pečat s grbom Republike Hrvatske, nazivom i sjedištem VŠIG, promjera 38 mm, koji se koristi za javne isprave.
2. Za svakodnevno poslovanje VŠIG ima pečat promjera 25 mm bez grba Republike Hrvatske, koji sadrži naziv, sjedište i logo VŠIG.
3. Pečati VŠIG s grbom Republike Hrvatske označeni su rednim brojem od 1 na dalje.
4. VŠIG ima žig promjera 38 mm s grbom Republike Hrvatske, nazivom i sjedištem VŠIG, koji se koristi kao suhi žig za svjedodžbe.
5. Odluku o uporabi, čuvanju i osobama zaduženim za čuvanje pečata i žigova donosi dekan.

**Članak 5.**

1. VŠIG ima logo, grb i zastavu.
2. Logo VŠIG je otvorena knjiga žute, plave i zelene boje. U sredini se nalazi stilizirani grb Grada Ivanić-Grada sa kulom u sredini i perunikama s desne i lijeve strane kule, na plavoj podlozi. Ispod opisanog, tiskanim slovima piše “Visoka škola”, a ispod toga pisanim slovima “Ivanić-Grad”.
3. Grb VŠIG jest istovjetan logu (otvorena knjiga sa stiliziranim grbom Grada Ivanić-Grada u sredini, na plavoj podlozi), bez teksta.
4. Grb se stavlja na zastavu, u indeks, u zaglavlje službenih dopisa, pečat i sl.
5. Zastava VŠIG je bijele boje, s grbom VŠIG u sredini, a omjer duljine i širine zastave je 2:1.

**Članak 6.**

1. Djelatnost VŠIG je:
   * ustrojavanje i izvođenje preddiplomskog stručnog studija Fizioterapije u trajanju od tri godine čijim se završetkom stječe 180 ECTS bodova, sukladno Zakonu o znanstvenoj djelatnosti i visokom obrazovanju i ovom Statutu,
   * ustrojavanje i izvođenje zajedničkih i/ili združenih stručnih studija sukladno zakonu kojim se propisuje osiguravanje kvalitete u visokom obrazovanju i znanosti,
   * obavljanje visokostručnog razvojnog i istraživačkog rada te znanstvenog rada uz uvjete prema posebnim propisima,
   * ustrojavanje i izvođenje formalnih i neformalnih programa obrazovanja odraslih, kao i programa cjeloživotnog obrazovanja,
   * izdavačka, knjižnična i informatička djelatnost vezana za temeljnu djelatnost,
   * obavljanje drugih djelatnosti koje služe za obavljanje temeljne djelatnosti VŠIG.
2. Pored djelatnosti iz stavka 1. ovog članka, VŠIG izvodi i druge studijske programe, po pribavljenoj dopusnici ministarstva znanosti i obrazovanja, a koji mogu biti formirani kao kratki stručni studiji, preddiplomski stručni studiji i specijalistički diplomski stručni studiji.
3. Na području drugih poslovnih djelatnosti VŠIG obavlja istraživanje tržišta, ispitivanje javnog mijenja, savjetovanje iz područja društvenih znanosti i znanstvenog područja biomedicine i zdravstva te druge djelatnosti koje služe obavljanju djelatnosti iz stavka 1. ovog članka, ako se one u manjem opsegu ili uobičajeno obavljaju uz opisanu djelatnost.
4. VŠIG može promijeniti djelatnost.
5. Odluku o promjeni djelatnosti donosi Upravno vijeće VŠIG uz prethodnu suglasnost Osnivača.

**Članak 7.**

U obavljanju svoje djelatnosti VŠIG potiče suradnju i sudjeluje u zajedničkim istraživačkim programima sa znanstvenim organizacijama te drugim organizacijama i tvrtkama u lokalnoj zajednici, Republici Hrvatskoj i inozemstvu. VŠIG razvija suradnju s drugim visokoškolskim ustanovama i odgovarajućim ustanovama u lokalnoj zajednici, zemlji i inozemstvu.

1. **ZASTUPANJE I PREDSTAVLJANJE, PRAVNI PROMET I ODGOVORNOST ZA OBVEZE**

**Članak 8.**

1. Čelnik i voditelj VŠIG je dekan.
2. Dekan predstavlja i zastupa VŠIG, poduzima sve pravne radnje u ime i za račun VŠIG, zastupa VŠIG u svim postupcima pred sudovima, upravnim i drugim državnim tijelima te pravnim osobama s javnim ovlastima.
3. Dekana u slučaju njegove spriječenosti zamjenjuje jedan od prodekana kojeg odredi dekan.
4. Dekan imenuje osobe ovlaštene za potpisivanje financijske i druge dokumentacije.

**Članak 9.**

1. VŠIG posluje samostalno i obavlja svoju djelatnost na način uređen zakonom, Odlukom o osnivanju, ovim statutom i drugim općim aktima VŠIG.
2. Sredstva za osnivanje i početak rada VŠIG osigurava Osnivač.
3. Imovinu VŠIG čine sredstva pribavljena od Osnivača, školarina, donacija i iz drugih izvora financiranja.
4. VŠIG stupa u pravni promet s trećim osobama samostalno i obavlja svoju djelatnost na način određen Zakonom i ovim Statutom.
5. O stjecanju, opterećivanju ili otuđivanju nekrentina i druge imovine VŠIG, čija je pojedinačna vrijednost manja od 100.000,00 kn bez poreza na dodanu vrijednost, odlučuje dekan samostalno.
6. O stjecanju, opterećenju i otuđenju nekretnina i druge imovine VŠIG, te investicijskim radovima čija je pojedinačna vrijednost od 100.000,00 do 300.000,00 kn bez poreza na dodanu vrijednost, odlučuje Upravno vijeće.
7. O stjecanju, opterećivanju ili otuđivanju nekretnina i druge imovine VŠIG, te investicijskim radovima čija je pojedinačna vrijednost veća od 300.000,00 kn bez poreza na dodanu vrijednost, odlučuje Upravno vijeće uz suglasnost osnivača.

**Članak 10.**

1. VŠIG nema za cilj stjecanje dobiti.
2. Ako VŠIG u obavljanju svoje djelatnosti ostvari dobit, ona će se upotrebljavati isključivo za obavljanje i razvoj djelatnosti VŠIG.
3. Za svoje obveze i za gubitke nastale poslovanjem, VŠIG odgovara cijelom svojom imovinom.
4. Osnivač VŠIG solidarno i neograničeno odgovara za obveze VŠIG.

**Članak 11.**

VŠIG može, uz suglasnost osnivača, osnovati ustanovu ili trgovačko društvo kao svoju sastavnicu koja služi zadovoljenju potreba studenata i VŠIG te osnovati trgovačko društvo u projektima poduzetničkih inkubatora radi upoznavanja studenata sa načinom izrade poslovnih planova, ključnim sastavnim elementima poslovnog plana, poduzetničkim strategijama i konceptima kojih se moraju pridržavati, te brojnim drugim poduzetničkim opcijama koje poduzetnicima stoje na raspolaganju.

1. **UNUTARNJI USTROJ VISOKE ŠKOLE**

**Članak 12.**

1. Unutarnji ustroj VŠIG čine dekanat, odjeli i katedre.
2. Dekanat čine Ured dekana i Tajništvo.
3. Ured dekana čine: dekan, prodekani, savjetnici i/ili pomoćnici dekana, te administrativni tajnik dekana.
4. Tajništvo je ustrojbena jedinica Dekanata za obavljanje pravnih, stručno-administrativnih, financijsko-računovodstvenih poslova, poslova unaprjeđenja i osiguranja kvalitete, poslova vezanih za studentska pitanja, tehničkih i pomoćnih poslova na VŠIG kao i drugih poslova vezanih za uspješan rad VŠIG utvrđenih ovim Statutom i drugim općim aktima.
5. Radom Tajništva rukovodi Tajnik VŠIG.
6. Ured dekana i Tajništvo obavljaju sve stručne, administrativne i tehničke poslove za potrebe VŠIG.

**Članak 13.**

1. Radi obavljanja nastavne, visokostručne te znanstvene djelatnosti, na VŠIG se organiziraju odjeli i katedre kao ustrojbene jedinice.
2. Odjeli su ustrojstvene jedinice VŠIG koje sudjeluju u izvođenju stručnih studija te organiziraju i izvode nastavni, stručni i primijenjeni znanstveni rad u svom znanstvenom području.
3. Odjel se osniva po kriteriju logične povezanosti znanstvenih grana, odnosno to je ustrojbeni oblik nastavnog, stručnog i primijenjenog znanstvenog rada VŠIG, određen po kriteriju logične povezanosti i srodnosti djelatnog procesa koji se u njemu obavlja te srodnosti uvjeta rada njegovih djelatnika.
4. Odjel, kao ustrojstvena jednica VŠIG, može se osnovati i za obavljanje djelatnosti koje služe zadovoljenju potreba studenata odnosno studentskog standarda (studentskog smještaja, studentske prehrane i student servisa).

**Članak 14.**

Djelokrug odjela VŠIG kao ustrojbene jedinice:

* + - predlaže Stručnom vijeću program studija te izmjene i dopune studijskih programa,
    - raspravlja o nastavnim, stručnim i znanstvenim pitanjima studija koji se na njima izvode,
    - obavljanje znanstvenoistraživačke djelatnosti,
    - razvijanje nastavnih predmeta objedinjenih u odjelu,
    - primjena rezultata stručnih i znanstvenih postignuća u nastavi,
    - izrada znanstvenih i stručnih projekata, studija, analiza i ispitivanja,
    - praćenje i ažuriranje studijskih programa,
    - predlaganje izvedbenog plana studija,
    - predlaganje natječaja za izbor nastavnika i suradnika,
    - predlaganje stručnog usavršavanja nastavnika i suradnika,
    - briga o racionalnom korištenju materijalnih i drugih sredstava koja su mu stavljena na raspolaganje.

**Članak 15.**

1. Katedre se osnivaju za jedan ili više srodnih kolegija (predmeta).
2. Katedra obuhvaća srodne nastavne predmete (kolegije) znanstvenih polja odnosno grana koje ne obuhvaćaju odjeli.
3. Katedre osniva Stručno vijeće VŠIG na prijedlog pročelnika Odjela.
4. Članovi katedre su nastavnici i suradnici koji izvode nastavu, odnosno sudjeluju u izvođenju nastave iz istog odnosno srodnih kolegija (predmeta).

**Članak 16.**

(1) VŠIG može osnivati i druge ustrojbene jedinice sukladno Pravilniku o unutarnjem ustroju VŠIG.

**Članak 17.**

1. Popis i opis poslova ustrojbenih jedinica VŠIG te opis radnih mjesta i uvjeta koje trebaju ispunjavati zaposlenici na tim radnim mjestima propisuje se Pravilnikom o unutarnjem ustroju.
2. Pravilnik o unutarnjem ustroju donosi Upravno vijeće na prijedlog dekana.
3. **TIJELA VŠIG**

**Članak 18.**

Tijela VŠIG su: Upravno vijeće, dekan, Stručno vijeće te druga savjetodavna i stručna tijela čije se osnivanje, sastav i nadležnost određuje ovim Statutom ili drugim općim aktima VŠIG.

* 1. **Upravno vijeće**

**Članak 19.**

1. VŠIG upravlja Upravno vijeće.
2. Upravno vijeće VŠIG obavlja poslove određene Zakonom o ustanovama, Zakonom o znanstvenoj djelatnosti i visokom obrazovanju, Odlukom o osnivanju i ovim Statutom, a osobito:
   * donosi Program rada i razvoja (Strategija) VŠIG na prijedlog dekana, a uz prethodno mišljenje Stručnog vijeća,
   * utvrđuje razvojnu i financijsku politiku VŠIG, na prijedlog dekana, a uz prethodno mišljenje Stručnog vijeća,
   * donosi godišnji Plan i program zapošljavanja, na prijedlog dekana, a uz prethodno mišljenje Stručnog vijeća,
   * brine o zakonitosti rada te racionalnoj uporabi materijalnih i kadrovskih resursa VŠIG,
   * donosi financijski plan i godišnji obračun na prijedlog dekana,
   * na prijedlog dekana donosi odluku o visini iznosa nakande troškova studija koju plaća student (školarina),
   * donosi Pravilnik o načinu raspodjele i korištenja prihoda ostvarenih na tržištu obavljanjem vlastite djelatnosti, na prijedlog dekana, sukladno članku 10. stavku 2. Statuta,
   * odlučuje o načinu korištenja dobiti, na prijedlog dekana,
   * predlaže osnivaču promjenu ili proširenje djelatnosti,
   * donosi Statut VŠIG na prijedlog Stručnog vijeća, a uz potvrdu Osnivača,
   * donosi Pravilnik o unutarnjem ustroju na prijedlog dekana,
   * donosi druge opće akte iz svoje nadležnosti,
   * donosi Statut Studentskog zbora VŠIG na prijedlog Studentskog zbora VŠIG,
   * daje suglasnost na pojedine odluke dekana i Stručnog vijeća sukladno Statutu,
   * daje osnivaču i dekanu prijedloge i mišljenja o pojedinim pitanjima,
   * donosi odluku o raspisivanju javnog natječaja za izbor dekana,
   * bira i razrješuje dekana sukladno odredbama Zakona o znanstvenoj djelatnosti i visokom obrazovanju i Zakona o ustanovama i ovim Statutom,
   * odlučuje o pokretanju postupka za razrješenje dekana,
   * imenuje vršitelja dužnosti dekana u slučaju da se dekan ne izabere u propisanom roku odnosno u slučaju razrješenja dekana,
   * donosi odluku o osnivanju novih odjela i ukidanju postojećih, na prijedlog Stručnog vijeća, a uz suglasnost osnivača,
   * donosi odluku o osnivanju sastavnica VŠIG (ustanova ili trgovačkih društava), uz suglasnost osnivača,
   * odlučuje o zahtjevima zaposlenika za zaštitu prava iz radnog odnosa u drugom stupnju,
   * obavlja druge poslove utvrđene Zakonom, Odlukom o osnivanju i ovim Statutom.
3. Prije donošenja odluka koje utječu na povećanje troškova rada, Upravno vijeće dužno je zatražiti prethodnu suglasnost Osnivača.

**Članak 20.**

1. Upravno vijeće ima pet članova od kojih tri člana imenuje Osnivač, jednog člana bira Stručno vijeće VŠIG po postupku određenom Poslovnikom o radu Stručnog vijeća, a jedan član je predstavnik zaposlenika kojega biraju zaposlenici VŠIG neposrednim i tajnim glasovanjem.
2. Članovi Upravnog vijeća imenuju se odnosno biraju na vrijeme od četiri godine.
3. Dužnost člana Upravnog vijeća nespojiva je s položajima dekana odnosno prodekana.

**Članak 21.**

1. Upravno vijeće ima predsjednika.
2. Predsjednika biraju članovi Upravnog vijeća između sebe.

**Članak 22.**

1. Osnivač, Stručno vijeće te zaposlenici VŠIG, mogu razriješiti članove odnosno opozvati članove koje imenuju odnosno biraju u Upravno vijeće i prije isteka vremena na koje su imenovani odnosno izabrani.
2. Postupak za razrješenje člana Upravnog vijeća kojega bira Stručno vijeće odnosno zaposlenici VŠIG pokreće se na pisani zahtjev najmanje jedne trećine članova Stručnog vijeća odnosno zaposlenika VŠIG. Odluku o razrješenju donosi Stručno vijeće odnosno zaposlenici VŠIG natpolovičnom većinom glasova svih svojih članova.
3. Mandat novoimenovanog odnosno novoizabranog člana traje do isteka mandata na koji je bio imenovan odnosno biran raniji član.
4. Član Upravnog vijeća može biti razriješen dužnosti člana Upravnog vijeća i na vlastiti pisani zahtjev.

**Članak 23.**

1. O pitanjima iz svog djelokruga članovi Upravnog vijeća odlučuju na sjednicama.
2. Sjednice Upravnog vijeća saziva i njima rukovodi predsjednik Upravnog vijeća.
3. Na sjednicama Upravnog vijeća sudjeluje dekan, a u slučaju njegove spriječenosti prodekan ili osoba koju dekan ovlasti.
4. Dekan sudjeluje u radu Upravnog vijeća bez prava glasovanja.
5. Upravno vijeće donosi odluke javnim glasovanjem, natpolovičnom većinom glasova ukupnog broja članova, a tajno glasovanje se provodi u postupku izbora i razrješenja dekana u skladu s ovim Statutom.
6. Na sjednicama Upravnog vijeća vodi se zapisnik.
7. Način rada Upravnog vijeća pobliže se uređuje Poslovnikom o radu Upravnog vijeća.

**Članak 24.**

1. Predsjednik Upravnog vijeća i dekan brinu se o poštivanju zakona, propisa i općih akata.
2. Dekan osigurava stručne i tehničke uvjete za rad i provedbu odluka Upravnog vijeća.

**Članak 25.**

1. Upravno vijeće može osnivati stalna ili povremena povjerenstva i druga stručna tijela za obavljanje pojedinih poslova, proučavanje pojedinih pitanja iz svoje nadležnosti ili pripremu pojedinih akata.
2. Stručna tijela iz stavka 1. ovog članka osnivaju se odlukom Upravnog vijeća kojom se utvrđuje sastav tijela, zadaće, način rada i druga pitanja od značaja za njihov rad.
3. Članovi stalnih stručnih tijela imenuju se na vrijeme od četiri godine.
4. Članovi povremenih stručnih tijela imenuju se na vrijeme koje je potrebno za obavljanje određene zadaće.

**Članak 26.**

1. Predsjednik i članovi Upravnog vijeća imaju pravo na naknadu za svoj rad.
2. Visinu naknade iz sredstava VŠIG utvrđuje Upravno vijeće na prijedlog dekana.
3. Potrebna sredstva za isplatu naknade planiraju se u sklopu sredstava za redovitu djelatnost VŠIG.
   1. **Dekan**

**Članak 27.**

1. Dekan je čelnik i voditelj VŠIG.
2. Dekan obavlja poslove određene Zakonom o ustanovama, Zakonom o znanstvenoj djelatnosti i visokom obrazovanju i ovim Statutom, a osobito:
   * organizira i vodi rad i poslovanje VŠIG,
   * predstavlja i zastupa VŠIG,
   * poduzima sve pravne radnje u ime i za račun VŠIG,
   * zastupa VŠIG u svim postupcima pred sudovima, upravnim i drugim državnim tijelima, pravnim osobama s javnim ovlastima te drugim osobama i u svom radu ima prava i obveze ravnatelja ustanove,
   * donosi opće akte u skladu sa Zakonom, Odlukom o osnivanju i ovim Statutom,
   * predlaže Upravnom vijeću i Stručnom vijeću donošenje izmjena i dopuna Statuta i drugih općih akata,
   * donosi Plan nabave VŠIG,
   * predlaže Upravnom vijeću Program rada i plan razvoja (Strategija),
   * predlaže Upravnom vijeću Godišnji plan VŠIG i program zapošljavanja,
   * predlaže Upravnom vijeću Pravilnik o načinu raspodjele i korištenja prihoda ostvarenih na tržištu obavljanjem vlastite djelatnosti,
   * predlaže Upravnom vijeću odluku o visini iznosa naknade troškova studija koje plaća student (školarina),
   * predlaže Stručnom vijeću uvjete upisa na studij i kalendar nastave za svaku akademsku godinu,
   * imenuje pročelnike odjela na prijedlog Vijeća odjela,
   * provodi odluke Upravnog vijeća i Stručnog vijeća,
   * predsjedava Stručnim vijećem,
   * predlaže Stručnom vijeću kandidate za prodekane,
   * sudjeluje i odlučuje u radu Vijeća veleučilišta i visokih škola,
   * donosi odluke o zasnivanju i prestanku radnog odnosa,
   * rješava zamolbe i zahtjeve studenata u prvom stupnju,
   * može ustrojavati različita povjerenstva kao savjetodavna tijela te pojedince kao savjetnike za pojedina područja,
   * potpisuje diplome, dopunske isprave o studiju i druge javne isprave koje izdaje VŠIG,
   * potpisuje ugovore koje zaključuje VŠIG,
   * odlučuje o pravima iz radnog odnosa zaposlenika VŠIG,
   * donosi opće akte iz područja djelatnosti i poslovanja VŠIG predviđene ovim Statutom, a koji nisu u nadležnosti Upravnog i/ili Stručnog vijeća,
   * obavlja druge poslove utvrđene Zakonom, Odlukom o osnivanju, ovim Statutom i drugim općim aktima.
3. Dekan može osnovati kolegij kojeg čine prodekani i savjetnici kao savjetodavno tijelo.
4. Dekan može u granicama svojih ovlasti pisanom punomoći ovlastiti drugu osobu da zastupa VŠIG u pravnom prometu.
5. Za akademska pitanja Dekan je odgovoran Stručnom vijeću, a za zakonitost rada, financijskog poslovanja i racionalne uporabe materijalnih i kadrovskih resursa Upravnom vijeću.
6. Dekan najmanje jednom godišnje, a uvijek na njihov zahtjev, podnosi Upravnom vijeću i Stručnom vijeću izvješće o radu i poslovanju VŠIG.
   * 1. **Izbor dekana**

**Članak 28.**

1. Dekan VŠIG bira se na temelju javnog natječaja.
2. Za dekana može biti izabran nastavnik u znanstveno-nastavnom zvanju ili nastavnik u nastavnom zvanju profesora visoke škole ili višeg predavača, a bira ga i razrješava Upravno vijeće na način i u postupku utvrđenom Zakonom i ovim Statutom.
3. Mandat dekana traje četiri godine. Ako mandat dekana nije započeo s početkom akademske godine, traje do isteka četvrte akademske godine uključivši i onu u kojoj je započeo.
4. Ista osoba može biti ponovno birana za dekana.
5. Izabrani dekan s VŠIG sklapa ugovor o radu na određeno vrijeme za položajno radno mjesto dekana u punom radnom vremenu.
6. Ako osoba izabrana za dekana ima ugovor o radu na neodređeno vrijeme sklopljen sa VŠIG, za vrijeme mandata prelazi na novo položajno radno mjesto s pripadajućim koeficijentom.

Nakon isteka mandata na koji je izabrana, ima pravo povratka na radno mjesto na kojem je radila prije stupanja na dekansku dužnost.

**Članak 29.**

1. Odluku o raspisivanju javnog natječaja za izbor dekana donosi Upravno vijeće VŠIG i to najkasnije 6 mjeseci prije kraja mandata dekana kojem istječe mandat. Postupak izbora dekana završava najkasnije 3 mjeseca prije isteka mandata postojećem dekanu, osim u slučaju ponavljanja postupka, a dužnost preuzima 01. listopada tekuće godine.
2. Javni natječaj objavljuje se u „Narodnim novinama“, dnevnom listu i na Internet stranicama VŠIG te na službenom portalu za radna mjesta Europskog istraživačkog prostora.
3. U natječaju za izbor dekana se objavljuju uvjeti koje mora ispunjavati kandidat, vrijeme na koje se izabire, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.
4. Rok do kojeg se primaju prijave kandidata ne može biti kraći od trideset (30) dana od dana objave natječaja u „Narodnim novinama“, a rok u kojem se kandidati obavještavaju o izboru ne može biti dulji od četrdeset i pet (45) dana od dana isteka roka za podnošenje prijava.
5. Pristupnici na natječaj uz prijavu obvezno prilažu sljedeću dokumentaciju:
   * životopis,
   * odluku o izboru u odgovarajuće znanstveno-nastavno odnosno nastavno zvanje,
   * opis znanstvenog, nastavnog i stručnog rada,
   * program rada za četverogodišnje mandatno razdoblje.
6. Upravno vijeće, na istoj sjednici na kojoj donosi odluku o raspisivanju javnog natječaja, imenuje Povjerenstvo za izbor dekana (u daljnjem tekstu: Povjerenstvo) sastavljeno od tri člana.
7. Dva člana Povjerenstva imenuje Stručno vijeće iz reda nastavnika VŠIG u znanstveno, znanstveno-nastavnom ili nastavnom zvanju profesora visoke škole, višeg predavača i predavača, a jedan član se imenuje iz reda članova Upravnog vijeća. Članovi Povjerenstva ne mogu biti kandidati za izbor dekana. Predsjednika Povjerenstva za izbor dekana članovi biraju između sebe iz reda članova koje predlaže Stručno vijeće.
8. Povjerenstvo provjerava pravovaljanost prijava i utvrđuje jesu li pristupnici na natječaj za izbor dekana ispunili sve uvjete natječaja. Predsjednik Povjerenstva podnosi Stručnom vijeću pisano izvješće o prijavama pristupnika za izbor dekana i dostavlja natječajnu dokumentaciju.

**Članak 30.**

1. Dekan je dužan sazvati sjednicu Stručnog vijeća u roku od osam (8) dana od dana primitka izvješća Povjerenstva.
2. Na temelju izvješća Povjerenstva, Stručno vijeće utvrđuje listu kandidata koji ispunjavaju uvjete za izbor dekana, koja se objavljuje na internetskoj stranici VŠIG kao i prijedlozi programa rada za četverogodišnje mandatno razdoblje.
3. U roku najkasnije petnaest (15) dana od dana objave liste kandidata koji ispunjavaju uvjete za izbor dekana na internetskoj stranici VŠIG, dekan je dužan sazvati sjednicu Stručnog vijeća te pozvati kandidate za izbor dekana, koji će na sjednici Stručnog vijeća javno predstaviti svoj program rada.
4. Nakon javnog predstavljanja programa rada kandidata za izbor dekana, Stručno vijeće će na istoj sjednici utvrditi prijedlog svog kandidata za izbor dekana.
5. U postupku tajnog glasovanja članovi Stručnog vijeća mogu glasovati samo za jednog kandidata s liste kandidata za izbor dekana.
6. Stručno vijeće prijedlog kandidata za izbor dekana utvrđuje i predlaže Upravnom vijeću natpolovičnom većinom glasova svih svojih članova.
7. U slučaju da se na natječaj za izbor dekana prijavio samo jedan kandidat koji ispunjava uvjete za izbor dekana, Stručno vijeće će predložiti Upravnom vijeću tog kandidata za izbor dekana, ukoliko dobije natpolovičnu većinu glasova svih članova Stručnog vijeća. Ukoliko kandidat koji ispunjava uvjete za izbor dekana ne dobije natpolovičnu većinu glasova svih članova Stručnog vijeća o tome će se obavijestiti Upravno vijeće koje će raspisati novi natječaj za izbor dekana.

**Članak 31.**

1. Sjednica Upravnog vijeća na kojoj se bira dekan saziva se u roku od najviše 40 dana od isteka roka za prijavu kandidata za izbor dekana.
2. Dekana izabire Upravno vijeće tajnim glasovanjem, a rezultat glasovanja se zapisnički utvrđuje.
3. Za dekana je izabran kandidat koji je dobio natpolovičnu većinu glasova svih članova Upravnog vijeća.
4. U slučaju da Upravno vijeće ne izabere dekana do završetka mandata prethodnog dekana, na istoj sjednici imenovat će vršitelja dužnosti dekana iz reda nastavnika u znanstveno-nastavnom zvanju ili u nastavnom zvanju profesora visoke škole ili višeg predavača do izbora novog dekana na temelju ponovljenog natječaja, a najduže na vrijeme od godine dana. Upravno vijeće je dužno najkasnije u roku od 30 dana od dana imenovanja vršitelja dužnosti dekana raspisati novi natječaj za izbor dekana.
5. O imenovanju vršitelja dužnosti dekana odlučuje Upravno vijeće javnim glasovanjem natpolovičnom većinom glasova svih članova Upravnog vijeća.
   * 1. **Spriječenost dekana u obavljanju dužnosti**

**Članak 32.**

1. U slučaju spriječenosti dekana u obavljanju dužnosti dekana (odsutnost, bolest i sl.), zamjenjuje ga prodekan za nastavu i studente.
2. U tom slučaju prodekan za nastavu i studente ima sve ovlasti i obavlja sve poslove dekana predviđene Zakonom, Odlukom o osnivanju i Statutom, a javne isprave i ostale akte potpisuje uz oznaku „u.z.“.
3. U slučaju spriječenosti dekana dulje od šest mjeseci, Upravno vijeće će pokrenuti postupak izbora novog dekana.
   * 1. **Razrješenje dekana**

**Članak 33.**

1. Dekan može biti razriješen dužnosti prije isteka vremena na koje je biran. Dekana razrješava dužnosti Upravno vijeće.
2. Upravno vijeće obvezno je razriješiti dekana ako:
   * sam zatraži razrješenje prije isteka mandata,
   * izgubi sposobnost obavljanja dužnosti,
   * ne postupa po propisima ili općim aktima VŠIG ili neosnovano ne izvršava odluke tijela VŠIG ili postupa protivno njima,
   * spriječenosti u obavljanju dužnosti dekana dulje od 6 mjeseci,
   * svojim nesavjesnim ili nepravilnim radom prouzroči VŠIG veću štetu, ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti VŠIG,
   * ako Stručno vijeće dvotrećinskom većinom glasova svih članova Stručnog vijeća izglasa nepovjerenje dekanu u akademskim pitanjima,
   * nastanu takvi razlozi koji po posebnim propisima ili propisima kojima se uređuju radni odnosi dovedu do prestanka ugovora o radu.
3. Upravno vijeće može dekana razriješiti dužnosti ako:
   * zlouporabi položaj dekana ili prekorači službene ovlasti,
   * obavlja službu, posao ili aktivnost koji su nespojivi s obavljanjem dužnosti dekana,
   * svojim ponašanjem povrijedi ugled dužnosti koju obnaša,
   * ako Stručno vijeće natpolovičnom većinom glasova svih članova Stručnog vijeća izglasa nepovjerenje dekanu u akademskim pitanjima,
   * iz drugih opravdanih razloga.
4. Odluku o pokretanju postupka za razrješenje dekana donosi Upravno vijeće na pisani i obrazloženi zahtjev Osnivača, na zahtjev najmanje trećine članova Stručnog vijeća ili najmanje tri člana Upravnog vijeća.
5. Ako Stručno vijeće natpolovičnom većinom glasova izglasa nepovjerenje dekanu u akademskim pitanjima, Stručno vijeće je obvezno Upravnom vijeću dostaviti izvješće o razlozima zbog kojih je nepovjerenje izglasano. Ako Upravno vijeće odluči odbiti prijedlog Stručnoga vijeća za razrješenje dekana, dekan je obvezan izraditi plan rješavanja akademskih problema koji su navedeni u izvješću Stručnog vijeća. Stručno vijeće glasuje o rezultatima provedbe plana.
6. Odluka o pokretanju postupka razrješenja sadrži činjenični opis, pravnu naznaku i dokaze koji se stavljaju na teret dekanu te se dostavlja u pisanom obliku dekanu, koji ima pravo očitovati se o istoj u pisanom obliku.
7. O razrješenju odlučuje Upravno vijeće tajnim glasovanjem natpolovičnom većinom glasova svih članova Upravnog vijeća, a rezultat se zapisnički evidentira.
8. Prije donošenja odluke o razrješenju, dekanu se mora dati mogućnost izjašnjavanja o razlozima zbog kojih se traži njegovo razrješenje.
9. U slučaju razrješenja dekana, Upravno vijeće će na istoj sjednici imenovati vršitelja dužnosti dekana iz reda nastavnika koji ispunjavaju uvjete za izbor dekana iz članka 28. stavka 2. ovog Statuta.
10. Postupak izbora novog dekana pokrenut će se najkasnije u roku od 30 dana od dana imenovanja vršitelja dužnosti.

**V.3. Prodekani**

**Članak 34.**

1. Dekanu u radu pomažu dva prodekana:
   * prodekan za nastavu i studente,
   * prodekan za stručni i znanstveno-istraživački rad i međunarodnu suradnju.
2. Za prodekana može biti izabran nastavnik VŠIG u znanstveno-nastavnom zvanju ili u nastavnom zvanju višeg predavača ili profesora visoke škole koji ima ugovor o radu sa VŠIG.
3. Kandidate za prodekane predlaže dekan, a bira ih Stručno vijeće.
4. Prodekani se biraju nakon završenog postupka za izbor dekana.
5. Za prodekane su izabrani predloženici dekana koji tajnim glasovanjem dobiju natpolovičnu većinu glasova svih članova Stručnog vijeća.
6. U slučaju da predloženici za prodekane ne dobiju potreban broj glasova, dekan će za sljedeću sjednicu Stručnog vijeća predložiti nove predloženike.

**Članak 35.**

Mandat prodekana jednak je mandatu dekana na čiji je prijedlog izabran.

**Članak 36.**

1. Prodekan za nastavu i studente:
   * koordinira nastavni rad na VŠIG,
   * predlaže mjere za unaprjeđivanje nastavne djelatnosti VŠIG,
   * predlaže dekanu raspisivanje natječaja za izbor i prijam nastavnika i suradnika,
   * izrađuje red predavanja, raspored nastave i plan ispitnih rokova, te vrši nadzor nad izvršenjem istih,
   * predlaže dekanu nastavna zaduženja za stalno zaposlene nastavnike i suradnike te vanjske suradnike,
   * sudjeluje u izradi studijskih programa stručnih studija,
   * izrađuje plan i skrbi o stručnoj praksi studenata i uključivanja istih u razvojno- istraživačke i visokostručne projekte,
   * podnosi izvješće iz djelokruga svoga rada dekanu,
   * obavlja i druge poslove po nalogu dekana.
2. Prodekan za stručni i znanstveno-istraživački rad i međunarodnu suradnju:
   * brine se o razvoju znanstvenog i stručnog rada na VŠIG,
   * koordinira poslove oko organizacije znanstvenih i stručnih skupova, uređivačke i izdavačke djelatnosti VŠIG,
   * razvija međunarodne projekte i programe,
   * predlaže dekanu nabavku računalne i druge opreme potrebne za istraživačku djelatnost,
   * predlaže i brine se o suradnji VŠIG s drugim znanstvenim ustanovama, stručnim udrugama i poduzećima u cilju ostvarivanja znanstveno-istraživačkog rada i pružanja usluga,
   * poduzima aktivnosti na uspostavljanju suradnje s fakultetima i drugim visokoškolskim ustanovama u zemlji i inozemstvu,
   * osigurava uvjete za stručne i znanstvene kontakte u cilju razmjene znanstveno- nastavnih kadrova i studenata,
   * brine o operacionalizaciji ugovora o suradnji,
   * koordinira izradu plana stručnog razvoja zaposlenika VŠIG,
   * obavlja i druge poslove po nalogu dekana.

**V.3.1. Razrješenje prodekana**

**Članak 37.**

1. Prodekan može biti razriješen dužnosti i prije isteka mandata na koji je izabran iz istih razloga iz kojih može biti razriješen i dekan u skladu s ovim Statutom.
2. Prijedlog za razrješenje prodekana podnosi dekan.
3. Odluka o pokretanju postupka sadrži činjenični opis, pravnu naznaku i dokaze koji se stavljaju na teret prodekanu te se dostavlja u pisanom obliku prodekanu.
4. Prodekan je razriješen dužnosti ako se o prijedlogu dekana za razrješenje tajnim glasovanjem izjasni natpolovična većina svih članova Stručnog vijeća.
5. Prije donošenja odluke o razrješenju, prodekanu se mora dati mogućnost izjašnjavanja o razlozima zbog kojih se traži njegovo razrješenje.
6. Stručno vijeće istovremeno s donošenjem odluke o razrješenju prodekana bira novog prodekana na prijedlog dekana.
   1. **Stručni kolegij**

**Članak 38.**

1. Stručni kolegij je savjetodavno tijelo dekana koje čine prodekani, pročelnici odjela i voditelji centara i nastavnih baza te tajnik VŠIG.
2. Stručni kolegij saziva dekan prema potrebi:
   * radi koordiniranja i praćenja cjelokupne djelatnosti VŠIG,
   * radi unaprjeđivanja rada stručnih službi VŠIG,
   * radi predlaganja mjera za unaprjeđivanje rada VŠIG.
   1. **Stručno vijeće**

**Članak 39.**

1. VŠIG ima Stručno vijeće.
2. Stručno vijeće čine:
   * dekan, prodekani i pročelnici odjela koji su članovi Stručnog vijeća VŠIG po položaju,
   * svi nastavnici VŠIG izabrani u znanstveno-nastavna odnosno nastavna zvanja te svi suradnici u zvanju asistenta,
   * studentski predstavnici (najmanje 15% ukupnog broja članova Stručnog vijeća),
   * jedan predstavnik zaposlenika VŠIG, kojega biraju svi zaposlenici VŠIG.
3. Predstavnike studenata biraju studenti samostalno, po postupku propisanom Statutom Studentskog zbora VŠIG i Zakonom o studentskom zboru i drugim studentskim organizacijama.
4. Predstavnika zaposlenika (nenastavno osoblje) u Stručnom vijeću biraju zaposlenici VŠIG samostalno, neposrednim i tajnim glasovanjem.
5. Tajnik VŠIG sudjeluje u radu Stručnog vijeća bez prava glasa.
   * 1. **Izbor zaposlenika u Stručno vijeće**

**Članak 40.**

1. Zaposlenici biraju predstavnika zaposlenika u Stručno vijeće samostalno, neposrednim i tajnim glasovanjem na Izbornoj sjednici.
2. Izbornu sjednicu za izbor predstavnika zaposlenika u Stručno vijeće saziva Tajnik VŠIG.
3. Mandat predstavnika zaposlenika u Stručnom vijeću traje četiri godine. Ista osoba može biti ponovno izabrana za predstavnika u Stručnom vijeću.
4. Predstavnik zaposlenika u Stručnom vijeću može biti razriješen dužnosti člana Stručnog vijeća i prije isteka mandata na koji je izabran. Razrješenje predstavnika obavlja se na isti način i po istom postupku kao i izbor.
   * 1. **Izbor studentskih predstavnika u Stručno vijeće**

**Članak 41.**

1. Predstavnici studenata čine najmanje 15% ukupnog broja članova Stručnog vijeća.
2. Predstavnici studenata u Stručnom vijeću biraju se na vrijeme od dvije akademske godine. Student na izborima za predstavnika studenata u Stručnom vijeću može biti izabran ukupno dva puta.
3. Predstavnike studenata studenti biraju samostalno, a u skladu sa Zakonom o studentskom zboru i drugim studentskim organizacijama, Zakonom, ovim Statutom i Statutom Studentskog zbora VŠIG u Ivanić-Gradu.

**V.5.3. Nadležnost Stručnog vijeća**

**Članak 42.**

1. Stručno vijeće u svom djelokrugu rada, sukladno Zakonu o znanstvenoj djelatnosti i visokom obrazovanju, Odluci o osnivanju i ovom Statutu:
   * odlučuje o pitanjima nastavne, stručne i znanstvene djelatnosti VŠIG,
   * donosi studijske programe preddiplomskih stručnih studija i specijalističkih diplomskih stručnih studija i izvedbene planove,
   * na prijedlog dekana utvrđuje uvjete upisa na studij i kalendar nastave za svaku akademsku godinu,
   * rješava zamolbe i zahtjeve studenata u drugom stupnju,
   * provodi postupke izbora u nastavna, suradnička i stručna zvanja i odgovarajuća radna mjesta u skladu sa Zakonom i Statutom,
   * imenuje povjerenstva za reizbor za nastavna i stručna radna mjesta,
   * ocjenjuje i analizira rezultate nastavnog, znanstvenog i stručnog rada te rad dekana u akademskim pitanjima,
   * donosi godišnji Plan izdavačke djelatnosti VŠIG,
   * donosi Plan za korištenje slobodnih studijskih godina,
   * donosi Plan financiranja studentskih aktivnosti na prijedlog Studentskog zbora VŠIG,
   * donosi godišnji Plan napredovanja u nastavnim, stručnim i suradničkim zvanjima,
   * donosi akte vezane za djelovanje sustava za osiguravanje kvalitete,
   * razmatra godišnje izvješće dekana,
   * predlaže Upravnom vijeću Statut VŠIG,
   * predlaže Upravnom vijeću osnivanje novih studijskih programa/odjela i ukidanje postojećih,
   * na prijedlog pročelnika odjela osniva nove katedre unutar odjela,
   * donosi opće akte u skladu sa Statutom,
   * utvrđuje i predlaže Upravnom vijeću kandidate za izbor dekana,
   * bira i razrješava prodekane na prijedlog dekana u skladu sa Zakonom i Statutom,
   * zahtijeva od Upravnog vijeća pokretanje postupka za razrješenje dekana,
   * odlučuje o potrebi nastavka rada zaposlenika koji nakon drugog izbora ne bude izabran u više nastavno zvanje u skladu sa Zakonom te o produljenju ugovora o radu nastavnika nakon navršenih 65 godina života, uz uvjete predviđene Zakonom ili posebnim propisima,
   * odlučuje o nagrađivanju studenata i zaposlenika VŠIG,
   * donosi odluku o suradnji s drugim visokim učilištima u zemlji i inozemstvu,
   * odlučuje o raspisivanju natječaja za angažiranje vanjskih suradnika na prijedlog Povjerenstva za provjeru ispunjavanja uvjeta za izbor u zvanja,
   * izabire demonstratore,
   * obavlja druge poslove utvrđene Zakonom, Odlukom o osnivanju i Statutom ili drugim općim aktima.
2. Kada Stručno vijeće ocjenjuje i analizira rezultate rada dekana u akademskim pitanjima, dekan i prodekani VŠIG nemaju pravo glasa.

**Članak 43.**

1. O pitanjima iz svoje nadležnosti Stručno vijeće odlučuje na sjednicama.
2. Stručno vijeće pravovaljano raspravlja i odlučuje kada je sjednicama nazočno više od polovice ukupnog broja članova.
3. Stručno vijeće donosi odluke javnim glasovanjem, natpolovičnom većinom glasova nazočnih članova, osim kad je Zakonom ili ovim Statutom drugačije propisano.
4. U slučaju podijeljenog broja glasova pri donošenju odluka odlučuje glas dekana.
5. Na sjednicama Stručnog vijeća vodi se zapisnik.
6. Stručno vijeće donosi Poslovnik o radu Stručnog vijeća kojim se pobliže određuje način rada i druga pitanja koja nisu uređena Zakonom, Odlukom o osnivanju i ovim Statutom.
7. Kad Stručno vijeće raspravlja i odlučuje o pitanjima od posebnog interesa za studente, studentski predstavnici u Stručnom vijeću imaju pravo suspenzivnog veta. Pitanja po kojima studentski predstavnici imaju pravo suspenzivnog veta su:
   * promjena sustava i trajanja pojedinih studija,
   * osiguranje kvalitete studija,
   * donošenje studijskih programa i njihove bitne promjene,
   * utvrđivanje i donošenje izvedbenih planova nastave,

(8) Stručno vijeće je obvezno, nakon suspenzivnog veta, organizirati raspravu o navedenom pitanju u roku od osam (8) dana. Kod ponovljenog odlučivanja o istom pitanju ne postoji pravo Stručnog vijeća da može osnivati stalna i povremena povjerenstva i druga radna tijela radi rješavanja pitanja iz svoje nadležnosti.

**Članak 44.**

1. Broj članova povjerenstava i drugih tijela, vrijeme na koje se imenuju i njihov djelokrug rada određuje se odlukom o osnivanju. Povjerenstva imaju najmanje tri, a najviše sedam članova.
2. Članovi povjerenstava i drugih radnih tijela imenuju se iz reda zaposlenika VŠIG. Iznimno, za članove ovih tijela mogu se imenovati i osobe izvan VŠIG kada je to potrebno prema naravi posla.
3. Mandat članova stalnih povjerenstava traje dvije godine i iste osobe mogu biti ponovno imenovane za članove.
4. Stručno vijeće ima sljedeća stalna povjerenstva:
   * Povjerenstvo za provjeru ispunjavanja uvjeta za izbor u zvanja,
   * Povjerenstvo za pregled natječajne dokumentacije,
   * Odbor za kvalitetu,
   * Povjerenstvo za izdavačku djelatnost,
   * Etičko povjerenstvo.
5. Rad povremenih povjerenstava i drugih radnih tijela uređuje se odlukom Stručnog vijeća o njihovom osnivanju.

**VI. UPRAVLJANJE ODJELIMA**

**VI.1. Tijela odjela**

**Članak 45.**

(1) Tijela odjela VŠIG su:

* + - Pročelnik odjela
    - Vijeće odjela.

**Članak 46.**

(1)

Pročelnik odjela:

- organizira te vodi rad i poslovanje odjela,

- osigurava provođenje nastavnog procesa,

- daje prijedloge za unapređenje i modernizaciju nastave,

- predsjedava Vijeću odjela,

- izvršava odluke Upravnog vijeća, dekana, Stručnog vijeća i Vijeća odjela,

- brine o kadrovskoj politici u odjelu i usavršavanju zaposlenika te o razvojnoj politici odjela,

- vodi brigu o organizaciji i kvaliteti izvođenja nastave, brine o prostoru, opremi i financiranju odjela,

- najmanje jednom godišnje saziva i predsjedava sastanku s vanjskim suradnicima koji sudjeluju u izvođenju nastave o pitanjima od značaja za izvođenje nastave,

- imenuje voditelje stručne prakse,

- obavlja druge poslove u skladu s ovim Statutom i drugim općim aktima VŠIG,

- obavlja druge poslove koje mu povjeri Upravo vijeće, Dekan i Stručno vijeće.

**Članak 47.**

1. Za pročelnika odjela može biti imenovan zaposlenik VŠIG na nastavnom radnom mjestu iz reda članova Vijeća odjela.
2. Pročelnika odjela imenuje Dekan na prijedlog Vijeća odjela. Prijedlog vijeća odjela za imenovanje pročelnika odjela donosi se natpolovičnom većinom glasova svih članova odjela. Pročelnik se imenuje na vrijeme od četiri godine i može biti imenovan više puta.
3. Imenovani pročelnik odjela preuzima mandat s 01. listopada tekuće kalendarske godine i mandat teče od 01. listopada tekuće kalendarske godine.
4. Pročelnik može biti razriješen dužnosti prije isteka roka na koji je imenovan iz istih razloga kao dekan i prodekani.
5. Zahtjev za razrješenje pročelnika može se pokrenuti natpolovičnom većinom ukupnog broja članova Vijeća odjela ili pročelnik osobno.
6. Dekan će razriješiti pročelnika u roku od osam dana od dana podnošenja zahtjeva za razrješenje te imenovati vršitelja dužnosti pročelnika na vrijeme do šest mjeseci.

**Članak 48.**

1. Konstituirajuću sjednicu Vijeća odjela saziva dekan VŠIG kad se stvore uvjeti za početak rada odjela.
2. Vijeće odjela sačinjavaju svi zaposlenici odjela u znanstveno-nastavnom, znanstvenom, nastavnom i suradničkom zvanju te predstavnici studenata.
3. Vijeće Odjela ima nadležnost i ovlasti te obavlja poslove iz djelokruga utvrđenog člankom 14. ovog Statuta.
4. Vijeće odjela obavlja svoje poslove na sjednicama koje saziva i njima rukovodi pročelnik odjela. Iznimno, sjednice Vijeća odjela može sazvati dekan koji onda predsjeda sjednicom odjela i njome rukovodi bez prava glasa.
5. Vijeće odjela može pravovaljano odlučivati kad je sjednicama nazočna natpolovična većina ukupnog broja članova Vijeća odjela. Oduke Vijeća odjela donose se natpolovičnom većinom glasova nazočnih članova Vijeća odjela.

**VII. UPRAVLJANJE KATEDROM**

**Članak 49.**

1. Predstojnik katedre zastupa katedru i rukovodi njezinim radom.
2. Predstojnika katedre biraju članovi katedre između sebe na vrijeme od četiri godine.
3. Izabrani predstojnik katedre preuzima madat s danom 01. listopada tekuće kalendarske godine i mandat teče od 01. listopada tekuće kalendarske godine.
4. Ista osoba može biti ponovno birana za predstojnika.

**VIII. STUDIJI**

1. **1. Vrste studija**

**Članak 50.**

1. Na VŠIG se ustrojava i izvodi preddiplomski stručni studij **Fizioterapija**, u znanstvenom području Biomedicine i zdravstva, znanstvenom polju Kliničke medicinske znanosti, znanstvenoj grani Fizikalna medicina i rehabilitacija u skladu sa Zakonom, podzakonskim aktima i dopusnicom za izvođenje studija.
2. Na VŠIG se može ustrojiti i izvoditi i drugi preddiplomski stručni studij, u znanstvenom području, znanstvenom polju i znanstvenoj grani u skladu sa Zakonom, podzakonskim aktima i dopusnicom za izvođenje studija.
3. Na VŠIG se može ustrojiti i izvoditi i kratki stručni studij u znanstvenom području, znanstvenom polju i znanstvenoj grani u skladu sa Zakonom, podzakonskim aktima i dopusnicom za izvođenje studija.
4. Na VŠIG se može ustrojiti i izvoditi i specijalistički diplomski stručni studij u znanstvenom području, znanstvenom polju i znanstvenoj grani u skladu sa Zakonom, podzakonskim aktima i dopusnicom za izvođenje studija.
5. Preddiplomski stručni studij pruža studentima primjerenu razinu znanja i vještina koje omogućavaju obavljanje stručnih zanimanja i osposobljava ih za neposredno uključivanje u radni proces.
6. Preddiplomski stručni studiji usklađuju se s onima u europskom obrazovnom prostoru, uz uvažavanje pozitivnih vlastitih iskustava i iskustava drugih visokoškolskih sustava.
7. Ukupan broj bodova koji se stječe na preddiplomskom stručnom studiju iznosi najmanje 180 ECTS bodova.
8. Preddiplomski stručni studij može se ustrojiti i izvoditi i kao zajednički i/ili združeni studij u skladu sa Zakonom, podzakonskim aktima i dopusnicom za izvođenje studija.

**VIII.2. Prijenos ECTS bodova**

**Članak 51.**

1. Prijenos ECTS bodova može se provesti između različitih stručnih ili sveučilišnih studija.
2. Kriteriji i uvjeti prijenosa ECTS bodova iz stavka 1. ovoga članka propisuju se općim aktom VŠIG, odnosno ugovorom između visokih učilišta.
3. U skladu s europskim sustavom prijenosa bodova u jednoj godini studija u pravilu se stječe 60 ECTS bodova.

**VIII.3. Programi cjeloživotnog učenja**

**Članak 52.**

1. VŠIG može ustrojavati i izvoditi različite obrazovne programe koji se ne smatraju studijem u smislu Zakona te se temelje na načelima cjeloživotnog učenja.
2. Nakon završenog programa stručnog usavršavanja VŠIG polazniku izdaje potvrdu koja sadrži opis obveza polaznika, a ako se opterećenje u sklopu programa mjeri ECTS bodovima, sadrži i ECTS bodove.
3. VŠIG općim aktom uređuje načine i oblike provođenja aktivnosti koje se temelje na načelima cjeloživotnog učenja, uključujući načine i postupke utvrđivanja razlikovnih obveza studenata za potrebe promjene studijskog programa i/ili upisa na studij, dovršetka ranije započetog studija i priznavanja kompetencija stečenih izvan studijskog programa, a koje su uvjet za sudjelovanje na studiju.
4. VŠIG općim aktom uređuje status studenata na razlikovnim obvezama, polaznika obrazovnih programa koji se ne smatraju studijem i sudionika u aktivnostima kojima se promoviraju načela cjeloživotnog učenja.
5. Svi programi i postupci iz ovoga članka sastavni su dio unutarnjeg sustava osiguravanja i unaprjeđivanja kvalitete te na odgovarajući način podliježu postupcima vanjskog osiguravanja i unaprjeđivanja kvalitete.
6. Programe iz stavka 1. ovog članka donosi Stručno vijeće VŠIG.

**VIII.4. Uvjeti za upis na studij**

**Članak 53.**

1. Preddiplomski stručni studij može upisati osoba koja je završila srednju školu u trajanju od najmanje 4 godine i/ili koja je stekla pravo upisa temeljem objavljenog natječaja za upis.

**VIII.5. Ustroj i način izvođenja studija**

**Članak 54.**

1. Studiji se ustrojavaju prema studijskom programu i izvedbenom planu koje predlaže VŠIG, a donosi Stručno vijeće u skladu sa Zakonom.
2. Pravilnikom o studiranju na VŠIG pobliže se uređuju pravila o ispitima (pisani, usmeni, praktični dio ispita, sustav preduvjeta i sl.), žalbe na ocjene, postupci ponavljanja ispita, sadržaj, oblik i način vođenja isprava o ispitima, osiguranje javnosti na ispitima, pravo uvida u ispitne rezultate te po potrebi i druga pitanja.
3. Studentima se može imenovati mentor koji im pomaže u studiju te prati njihov rad i postignuća.
4. Pobliže odredbe o mentorima i uvjetima pod kojima se imenuju utvrđuju se posebnim Pravilnikom.

**VIII.6. Studijski program**

**Članak 55.**

1. Studiji se ustrojavaju prema studijskom programu koji donosi Stručno vijeće.
2. Studijski program obavezno sadrži:
   * stručni naziv koji se stječe završetkom studija,
   * akademske uvjete upisa na studij na početku studija, uvjete upisa studenta u sljedeći semestar, odnosno sljedeću godinu studija kao i preduvjete upisa studijskih obveza,
   * predviđene ishode učenja koji se stječu ispunjavanjem pojedinačnih studijskih obveza, modula studija i ukupnoga studijskog programa, kao i predviđen broj sati za svaku studijsku obvezu koji osigurava stjecanje predviđenih ishoda učenja,
   * za svaku studijsku obvezu dodijeljen odgovarajući broj ECTS bodova temeljen na prosječno ukupno utrošenom radu koji student mora uložiti kako bi stekao predviđene ishode učenja u sklopu te obveze,
   * oblik provođenja nastave i način provjere stečenih ishoda učenja za svaku studijsku obvezu,
   * popis drugih studijskih programa iz kojih se mogu steći ECTS bodovi,
   * način završetka studija,
   * odredbe o tome mogu li i pod kojim uvjetima studenti koji su prekinuli studij ili su izgubili pravo studiranja nastaviti studij.

**VIII.7. Izvedbeni plan**

**Članak 56.**

1. Studiji se izvode prema Izvedbenom planu nastave koji donosi Stručno vijeće. Izvedbeni plan objavljuje se prije početka nastave u odnosnoj akademskoj godini i dostupan je javnosti.
2. Izvedbeni plan nastave se obvezno objavljuje na Internetskoj stranici VŠIG uključujući sažetke predavanja i drugih oblika nastave kao i tekst samih predavanja te drugih oblika nastave u iznimnim slučajevima nedostupnosti odgovarajuće literature.
3. Izvedbenim planom nastave utvrđuju se:
   * nastavnici i suradnici koji će izvoditi nastavu prema studijskom programu,
   * mjesta izvođenja nastave,
   * početak i završetak te satnica izvođenja nastave,
   * oblici nastave (predavanja, seminari, vježbe, konzultacije, provjere znanja i sl.),
   * način polaganja ispita,
   * ispitni rokovi,
   * popis literature za studij i polaganje ispita,
   * mogućnost izvođenja nastave na stranom jeziku,
   * ostale važne činjenice za uredno izvođenje nastave.
4. Ako se na studijski program upisuju izvanredni studenti, u izvedbenom planu nastave definira se ustroj i način izvođenja nastave za izvanredne studente.
5. Izvedbeni plan nastave donosi se prije početka nove akademske godine odnosno najkasnije do 15. rujna i uvjet je za početak izvođenja nastave u toj akademskoj godini.
6. Studij se može organizirati kroz sustav učenja na daljinu, što posebno odobrava Nacionalno vijeće za znanost, visoko obrazovanje i tehnološki razvoj.

**VIII.8. Akademska godina**

**Članak 57.**

1. Akademska godina u pravilu počinje 01. listopada tekuće, a završava 30. rujna sljedeće kalendarske godine.
2. Nastava se izvodi po semestrima: zimski i ljetni.
3. Nastava može početi i prije, a samo u izvanrednim okolnostima i poslije početka akademske godine iz stavka 1. ovoga članka, ako je isto utvrdilo Stručno vijeće Izvedbenim planom nastave za tu akademsku godinu i ako je isto utvrđeno nastavnim kalendarom koji donosi Stručno vijeće za sljedeću akademsku godinu, ali ne prije 01. rujna tekuće kalendarske godine.

**VIII.9. Stručna praksa**

**Članak 58.**

Stručna praksa obvezna je za sve studente i dio je studijskog programa. Izvodi se u institucijama s kojima je potpisan Sporazum o suradnji, osim ako to nije na drugačiji način regulirano (posebni akti, suradnje, pravilnici i sl.).

**VIII.9. Demonstratori**

**Članak 59.**

1. Radi pomoći nastavnicima i suradnicima u izvođenju nastave pojedinih predmeta i pružanja pomoći studentima prilikom učenja i obavljanja stručne prakse, u skladu s potrebama izvođenja nastave, mogu se imenovati demonstratori.
2. Demonstratori su studenti koji se ističu u studiju i koji redovito polažu ispite.
3. Demonstratori se u pravilu postavljaju na početku akademske godine i ostaju na dužnosti dva semestra.
4. Ako demonstrator ne zadovoljava u radu ili ako zaostaje u polaganju ispita, bit će razriješen dužnosti i prije isteka vremena za koje je postavljen.
5. Demonstratorima se za rad može dati nagrada. Izbor, prava i dužnosti demonstratora, kao i ostala pitanja, uređuju se posebnom Odlukom.

**VIII.10. Završetak studija**

**Članak 60.**

1. Preddiplomski stručni studij završava se polaganjem svih ispita te izradom završnog rada sukladno studijskom programu.
2. Završetkom studija sukladno odredbama ovoga članka student stječe odgovarajući stručni naziv i druga prava sukladno posebnim propisima.
3. VŠIG je dužna sve završne odnosno diplomske radove kopirati u javnu internetsku bazu završnih radova Nacionalne i sveučilišne knjižnice.

**VIII.11. Završni rad**

**Članak 61.**

1. Završnim radom student treba dokazati da je sposoban primijeniti znanje stečeno tijekom studija i pokazati da može uspješno rješavati zadatke svoje struke na razini stručnog naziva kojeg stječe.
2. Mentor za izradu završnog rada imenuje se iz reda nastavnika izabranih u nastavna zvanja ili znanstveno-nastavna zvanja.
3. Pobliže odredbe o rokovima, načinu izrade i obrane završnog rada utvrđuju se Pravilnikom o završnom radu i pravilima studiranja na stručnim studijima, sukladno Zakonu i ovom Statutu.

**VIII.12. Ostala pitanja vezana uz studij**

**Članak 62.**

1. Pravilnikom o studiranju koji donosi Stručno vijeće pobliže se uređuju pravila o ispitima (pismeni, usmeni, praktični dio ispita, sustav preduvjeta, rokovi, broj izlazaka na ispit i sl.), žalbi na ocjenu, postupku ponavljanja ispita, sadržaju, obliku i načinu vođenja isprava o ispitima, o osiguranju javnosti na ispitima, pravu uvida u ispitne rezultate te po potrebi i o drugim pitanjima.
2. Opći akt iz stavka 1. ovoga članka objavljuje se na način da bude dostupan javnosti, posebice studentima i pristupnicima za stjecanje statusa studenta.
3. Stručni naziv oduzima se ako se utvrdi da je stečen protivno propisanim uvjetima za njegovo stjecanje.
4. Pokretanje i provođenje postupka oduzimanja stručnog naziva provodi se u skladu sa Zakonom, a postupak se pobliže određuje posebnim pravilnikom koji donosi Stručno vijeće.

**VIII.13. Isprave o studiju**

**Članak 63.**

1. Po završetku preddiplomskog stručnog studija studentu se izdaje diploma kojom se potvrđuje završetak studija i stjecanje određenog stručnog naziva.
2. Nakon završenog programa stručnog usavršavanja VŠIG polazniku izdaje potvrdu koja sadržava opis obveza polaznika, a ako se opterećenje u sklopu programa mjeri ECTS bodovima, sadrži i ECTS bodove.
3. Uz diplomu ili potvrdu studentu se bez naknade izdaje dopunska isprava o studiju na hrvatskom i na engleskom jeziku koja sadržava popis položenih ispita i pripadajućih ocjena te druge podatke potrebne za razumijevanje stečene kvalifikacije.
4. Diplome i potvrde koje izdaje VŠIG javne su isprave.
5. Sadržaj diploma i dopunskih isprava o studiju propisuje ministar.
6. Oblik diploma i dopunskih isprava o studiju, sadržaj i oblik potvrda te informacijskih paketa za prijenos ECTS bodova propisuje Stručno vijeće pravilnikom.
7. **STUDENTI**

**IX.1. Status studenta**

**Članak 64.**

1. Status studenta stječe se upisom na VŠIG. Status studenta dokazuje se indeksom ili odgovarajućom studentskom ispravom čiji sadržaj te pristup i uređivanje sadržaja, izradu, izdavanje, korištenje i poništavanje, pravilnikom propisuje ministar, a oblik VŠIG.
2. Odluku o upisu studenata (upisne kvote) donosi Stručno vijeće, uz prethodnu suglasnost Upravnog vijeća.
3. Na temelju odluke o upisu, dekan raspisuje natječaj za upis studenata na stručne studije najmanje šest mjeseci prije početka nastave.
4. Natječaj za upis mora sadržavati: uvjete za upis, broj mjesta za upis, postupak rangiranja, podatke o ispravama koje se podnose i rokove za prijave na natječaj i upis.

**Članak 65.**

1. Pravo na upis na preddiplomske stručne studije ima svaka osoba koja je završila minimalno četverogodišnju srednju školu, ispunila uvjete sukladno odredbama Zakona o znanstvenoj djelatnosti i visokom obrazovanju i u okviru utvrđenog kapaciteta VŠIG, kao i uvjete predviđene natječajem kojeg raspisuje VŠIG.
2. VŠIG upisuje studente prema upisnom kapacitetu (upisnim kvotama) u skladu s propisima koji reguliraju osiguranje kvalitete u visokom obrazovanju, koje utvrđuje Stručno vijeće uz prethodnu suglasnost Upravnog vijeća.
3. Kao podloga za rangiranje kandidata za upis u prvu godinu preddiplomskih stručnih studija koriste se rezultati državne mature ili razredbenog postupka.

**Članak 66.**

1. Studenti mogu biti redoviti ili izvanredni.
2. Redoviti su oni studenti koji studiraju prema programu koji se temelji na punoj nastavnoj satnici (puno radno vrijeme).
3. Izvanredni su oni studenti koji obrazovni program pohađaju uz rad ili drugu aktivnost koja traži posebno prilagođene termine i načine izvođenja studija u skladu s izvedbenim planom nastave.
4. Troškove studija snose sami studenti u visini koju odlukom utvrdi Upravno vijeće VŠIG na prijedlog dekana.
5. Prilikom upisa studija, redoviti i izvanredni studenti, te studenti strani državljani sklapaju s VŠIG ugovor kojim se pobliže uređuju prava i obveze studenata u svezi s plaćanjem troškova studija.

**Članak 67.**

Student stječe pravo upisa u višu godinu studija ako je ispunio sve obveze utvrđene studijskim programom u skladu sa Statutom i drugim općim aktima VŠIG.

**Članak 68.**

1. Redoviti student može ponovno upisati istu godinu studija samo jedanput i to ako je ostvario odgovarajući broj ECTS bodova u skladu sa studijskim programom i Odlukom Stručnog vijeća VŠIG o uvjetima upisa u višu godinu studija.
2. Ako student ne ispuni uvjete propisane odredbom stavka 1. ovog članka, gubi status redovitog studenta.

**Članak 69.**

Ukupno trajanje studiranja u statusu redovitog studenta ima student za vrijeme propisanog trajanja studija, a najviše za vrijeme koje je dvostruko dulje od propisanog trajanja studija, odnosno do kraja akademske godine u kojoj taj rok istječe.

**Članak 70.**

Osobi koja je izgubila status redovitog studenta može se odobriti dovršenje studija u statusu izvanrednog studenta.

**Članak 71.**

1. Izrazito uspješnim studentima može se, uz određene uvjete, odobriti dovršenje studija u vremenu kraćem od propisanog trajanja studija.
2. Izrazito uspješnim studentom smatra se student koji je sve ispite iz niže godine studija položio s prosječnom ocjenom 4,0 i više. Takvom studentu može se odobriti upis predmeta iz više godine studija, najviše do polovine ukupnog broja ECTS bodova, uzimajući u obzir programsku povezanost predmeta. Ukoliko takav student do upisa u sljedeću godinu studija položi ispite iz svih predmeta studija upisanih u indeks, prilikom sljedećeg upisa nema nikakvih ograničenja.
3. Opseg i način ostvarivanja prava na ubrzani studij iz ovog članka utvrđuju se općim aktom VŠIG.

**IX.2. Prava i obveze studenata**

**Članak 72.**

1. Student ima pravo:
   * na kvalitetan studij i obrazovni proces kako je to predviđeno studijskim programom,
   * na sudjelovanje u stručnom radu,
   * na konzultacije i mentorski rad,
   * na slobodu mišljenja i iskazivanja stavova tijekom nastave i drugih aktivnosti na VŠIG,
   * na završetak studija u kraćem roku,
   * na slobodno korištenje knjižnicom i ostalim izvorima informacija,
   * na upisivanje kolegija iz drugih programa, sukladno Statutu i na njemu utemeljenim propisima VŠIG,
   * na izjašnjavanje o kvaliteti (ocjenjivanje) nastave, nastavnika i nenastavnog osoblja,
   * na sudjelovanje u odlučivanju, sukladno Statutu,
   * na pritužbu za slučaj povrede nekog od njegovih prava predviđenih Zakonom ili općim aktima,
   * na sudjelovanje u radu studentskih organizacija,
   * na mirovanje obveza za vrijeme služenja vojnoga roka, za vrijeme trudnoće i do godine dana starosti djeteta, za vrijeme dulje bolesti te u drugim opravdanim slučajevima prekida studija (u tom slučaju može se odobriti ponovni upis godine koja se ne smatra ponavljačkom),
   * na odgovarajuću psihološku i zdravstvenu pomoć u studentskim poliklinikama ili drugim odgovarajućim zdravstvenim ustanovama,
   * na druga prava predviđena Zakonom, Statutom i drugim općim aktima VŠIG.
2. Student ima obvezu poštivati režim studija i opće akte VŠIG te uredno izvršavati svoje nastavne i druge obveze na VŠIG. Stegovna odgovornost studenata uređuje se Pravilnikom o stegovnoj odgovornosti studenata.
3. Redoviti studenti imaju prava iz zdravstvenog osiguranja sukladno posebnim propisima.
4. Pravilnicima koje donosi ministar uredit će se uvjeti i način ostvarivanja prava redovitih studenata iz studentskog standarda, i to na: subvencionirano stanovanje, subvencioniranu prehranu, prijevoz studenata s invaliditetom, državne stipendije, zajmove i druge novčane potpore te zapošljavanje posredstvom studentskih servisa.
5. Razina navedenih prava i visina financijske participacije samog studenta uređuje se odgovarajućim propisima, pri čemu uspjeh na studiju može biti predviđen kao mjerilo za utvrđivanje razine prava.
6. VŠIG provodi studentsku evaluaciju nastave putem ankete ili na drugi primjereni način. Rezultati evaluacije služe unaprjeđenju studijskog programa na VŠIG.

**IX.3. Prestanak statusa studenta**

**Članak 73.**

Osoba gubi status studenta:

* + 1. kad završi studij,
    2. kad se ispiše s VŠIG,
    3. kad je isključena sa studija po postupku i uz uvjete utvrđene Statutom ili drugim općim aktom,
    4. kad ne završi studij u roku utvrđenom Statutom ili drugim općim aktom,
    5. iz ostalih razloga utvrđenih Statutom ili drugim općim aktom.

**Članak 74.**

Sva ostala statusna pitanja studenata rješavaju se sukladno Zakonu i općim aktima o pravilima studiranja.

**IX.4. Evidencije VŠIG**

**Članak 75.**

1. VŠIG elektronički vodi evidencije i zbirke podataka te obrađuje prikupljene osobne i druge podatke za obavljanje poslova iz svoje nadležnosti poštujući odredbe propisa za zaštitu osobnih podataka. Navedene evidencije VŠIG može voditi i u tiskanom obliku.
2. VŠIG vodi sljedeće evidencije o osobnim podacima studenata:
   * evidenciju prijavljenih za postupke upisa na studij i programe stručnog usavršavanja, koja uključuje i rezultate postupka,
   * evidenciju studenata i polaznika programa stručnog usavršavanja,
   * osobni karton studenata i polaznika programa stručnog usavršavanja,
   * evidenciju o ispitima i drugim studijskim obvezama,
   * evidenciju izdanih isprava o završetku studija te stečenih stručnih naziva,
   * druge evidencije propisane Zakonom, provedbenim aktima i općim aktima VŠIG.
3. VŠIG vodi sljedeće evidencije o osobnim podacima zaposlenika:
   * osobni karton zaposlenika,
   * evidenciju nastavnog osoblja i opterećenja u nastavi,
   * druge evidencije propisane Zakonom, provedbenim aktima i općim aktima VŠIG.
4. VŠIG i studentski centri obvezni su za potrebe subvencioniranja studentskog standarda voditi sljedeće evidencije:
   * evidenciju prijava za subvencionirano stanovanje i korisnika subvencioniranog stanovanja,
   * evidenciju korisnika i razine prava na subvencioniranu prehranu,
   * evidenciju korisnika subvencioniranih troškova studija.
5. Postupak vođenja evidencija iz stavaka 2., 3. i 4. ovoga članka sastavni je dio unutarnjeg sustava osiguravanja i unapređivanja kvalitete te podliježe postupcima vanjskog osiguravanja i unapređivanja kvalitete.
6. Evidencije iz ovog članka VŠIG trajno pohranjuje sukladno propisima za zaštitu osobnih podataka.

**IX.5. Stegovna odgovornost studenata**

**Članak 76.**

Studenti imaju obvezu poštivati režim studija i opće akte VŠIG te uredno izvršavati svoje obveze.

**Članak 77.**

(1) Studenti mogu zbog povrede dužnosti i neispunjavanja obveza stegovno odgovarati.

(2) Utvrđivanje lakših i težih povreda dužnosti i neispunjavanja obveza, privremene mjere,

ovlasti, sastav i način imenovanja Stegovnog suda za studente i stegovni postupak

uređuje se Pravilnikom o stegovnoj odgovornosti studenta, koji donosi Stručno vijeće.

**IX.6. Studentski zbor**

**Članak 78.**

1. Na VŠIG se ustrojava Studentski zbor VŠIG i druge studentske organizacije u skladu s posebnim Zakonom.
2. Studentski zbor je studentsko izborno predstavničko tijelo koje štiti interese studenata, sudjeluje u odlučivanju u Stručnom vijeću te predstavlja studente u sustavu visokog obrazovanja.
3. Studentski zbor VŠIG ima statut koji na prijedlog Studentskog zbora VŠIG donosi Upravno vijeće.
4. Statutom Studentskog zbora VŠIG uređuje se način rada Studentskog zbora, tijela, sastav, način izbora i nadležnost pojedinog tijela Studentskog zbora, način imenovanja studentskog pravobranitelja, način izbora predstavnika studenata u tijela VŠIG, odgovornost tijela i članova Studentskog zbora za neispunjavanje povjerenih im poslova vezanih za rad Studentskog zbora kao i ostala pitanja važna za rad Studentskog zbora.
5. Studentski zbor VŠIG čine studenti izabrani na izborima i s mandatom sukladno Zakonu o studentskom zboru i drugim studentskim organizacijama.
6. VŠIG ima studentskog pravobranitelja kojeg imenuje Studentski zbor VŠIG na vrijeme od jedne godine sukladno Statutu Studentskog zbora VŠIG.

**Članak 79.**

Studentskom zboru i studentskom pravobranitelju VŠIG osigurava prostor za rad, sufinancira njihovu djelatnost i pruža im administrativno-tehničku pomoć.

**Članak 80.**

1. Dekan VŠIG osigurava zakonitost rada Studentskog zbora i drugih studentskih organizacija koje djeluju na VŠIG.
2. Dekan VŠIG osigurava zakonito i pravodobno provođenje studentskih izbora i omogućuje svim studentima VŠIG ravnopravno sudjelovanje u izborima.
3. **ZAPOSLENICI VŠIG**

**Članak 81.**

1. Zaposlenici VŠIG su nastavnici i suradnici koji izvode ili sudjeluju u izvođenju nastave i ostali zaposlenici odnosno nenastavno osoblje koje obavlja poslove iz djelatnosti VŠIG, a koji imaju ugovor o radu s VŠIG.
2. Status zaposlenika iz stavka 1. ovog članka uređuje se općim propisima o radu ako Zakonom ili ovim Statutom nije drugačije određeno.
3. **NASTAVNICI I SURADNICI**

**Članak 82.**

1. Nastavnu, stručnu i znanstvenu djelatnost na VŠIG izvode nastavnici izabrani u odgovarajuća nastavna zvanja i odgovarajuća radna mjesta te osobe izabrane u suradničko zvanje i odgovarajuće radno mjesto.
2. Nastavu na VŠIG mogu izvoditi nastavnici izabrani u naslovna nastavna zvanja te suradnici izabrani u naslovna suradnička zvanja kao i nastavnici izabrani u znanstveno-nastavna zvanja ili naslovna zvanja na sveučilištu.
3. U nastavi sa studentima mogu sudjelovati stručnjaci iz ustanova i organizacija sukladno članku 66. stavak 4. Zakona.
4. Nastavnici i suradnici moraju se u svom radu, djelovanju i ponašanju držati etičkih načela, načela znanstvene istine i kritičnosti te štititi ugled VŠIG.
5. Stručno vijeće donosi Etički kodeks nastavnika i Pravilnik o stegovnoj odgovornosti nastavnika i suradnika VŠIG koji sadržavaju odredbe ponašanja nastavnika i suradnika i ostalih zaposlenika u svim prigodama.

**Članak 83.**

1. Na VŠIG se nastavnici i suradnici biraju u nastavna, suradnička i stručna zvanja i na odgovarajuća radna mjesta.
2. Nastavna su zvanja: predavač, viši predavač, profesor visoke škole i profesor visoke škole u trajnom zvanju.
3. Suradničko zvanje na VŠIG je asistent.
4. Stručna su zvanja: stručni suradnik, viši stručni suradnik i stručni savjetnik.
5. Na VŠIG nema radnih mjesta koja odgovaraju znanstveno-nastavnim zvanjima, ali nastavu mogu izvoditi nastavnici izabrani u znanstveno-nastavna ili naslovna zvanja na sveučilištu.

**XII.1. Uvjeti za izbor u nastavna, suradnička i stručna zvanja i odgovarajuća**

**radna mjesta**

**XII.1.1. Izbor u nastavna zvanja**

**Članak 84.**

1. U nastavno zvanje predavača i radno mjesto predavača može biti izabrana osoba koja ispunjava uvjete iz članka 98. stavka 3. Zakona, nužne uvjete koje propisuje Vijeće veleučilišta i visokih škola.
2. U nastavno zvanje višeg predavača i radno mjesto višeg predavača može biti izabrana osoba koja ispunjava uvjete iz članka 98. stavka 4. Zakona, nužne uvjete koje propisuje Vijeće veleučilišta i visokih škola.
3. U zvanje profesora visoke škole i radno mjesto profesora visoke škole može biti izabrana osoba koja ispunjava uvjete iz članka 98. stavka 5. Zakona, nužne uvjete koje propisuje Vijeće veleučilišta i visokih škola.
4. U trajno zvanje profesora visoke škole i radno mjesto profesora visoke škole u trajnom zvanju može biti izabrana osoba koja ispunjava uvjete iz članka 98. stavka 5. Zakona, nužne uvjete koje propisuje Vijeće veleučilišta i visokih škola.

**XII.1.2. Izbor u suradnička zvanja**

**Članak 85.**

1. Uvjeti za izbor u suradničko zvanje asistenta su:
   * završen diplomski sveučilišni studij ili specijalistički diplomski stručni studij, sukladno Zakonu ili istovrijedni studij prema prijašnjem zakonu iz odgovarajućeg znanstvenog polja za koje se pristupnik bira,
   * da je iz reda najuspješnijih studenata i koji je ostvario najbolji rezultat u postupku testiranja kandidata.
2. Ugovor o radu na suradničkom radnom mjestu asistenta sklapa se na određeno vrijeme u trajanju do najviše šest godina.
3. Rad asistenta prati mentor kojeg imenuje Stručno vijeće i koji jednom godišnje podnosi Stručnom vijeću izvješće o radu asistenta u proteklom razdoblju te plan rada za iduću godinu.
4. Sadržaj, kriteriji ocjene rada asistenta, postupak usvajanja izvješća te žalbeni postupak na negativnu ocjenu rada asistenta, pobliže se određuju posebnim Pravilnikom koji donosi Stručno vijeće.
5. U slučaju da je godišnja ocjena o radu asistenta negativna pokreće se postupak redovitog otkaza ugovora o radu sukladno Zakonu o radu.
6. Mentor asistenta treba biti osoba koja svojim znanstvenim, nastavnim i stručnim iskustvom osigurava učinkovitu izobrazbu asistenta.
7. Osoba se može izabrati i u suradničko zvanje asistenta, i bez namjere sklapanja ugovora o radu (naslovno zvanje), s time da se i na nju primjenjuju uvjeti iz ovoga članka.

**XII.1.3. Izbor u stručna zvanja**

**Članak 86.**

1. Uvjeti za izbor u zvanje stručnog suradnika su sljedeći:
   * završen preddiplomski stručni studij, specijalistički diplomski stručni studij, diplomski sveučilišni studij, sukladno Zakonu ili istovrijedan studij prema prijašnjem zakonu iz odgovarajućeg znanstvenog polja za koje se pristupnik bira,
   * jedna godina radnog iskustva ili objavljen najmanje jedan stručni rad.
2. Uvjeti za izbor u zvanje višeg stručnog suradnika su sljedeći:
   * tri godine radnog iskustva u struci ili objavljena najmanje dva stručna rada.
3. Uvjeti za izbor u zvanje stručnog savjetnika su sljedeći:
   * pet godina radnog iskustva u struci ili objavljena najmanje četiri stručna rada.
4. VŠIG može sklopiti ugovor o radu s osobama iz stavka 1., 2. i 3. ovog članka za rad na stručnom ili znanstvenom projektu na određeno vrijeme, u kojem je osigurano financiranje projekta tako da se pokrivaju svi troškovi projekta vezani uz njihovo zapošljavanje, uz povećani opseg poslova ostalih zaposlenika VŠIG, materijalne troškove VŠIG, održavanje opreme i prostora i drugo.
5. Za rad i praćenje kvalitete i učinkovitosti rada suradnika iz prethodnog stavka odgovoran je voditelj projekta.

**XII.1.4. Postupak izbora u nastavna, suradnička i stručna zvanja i odgovarajuća radna mjesta**

**Članak 87.**

1. Postupak izbora u nastavna i suradnička zvanja i odgovarajuća radna mjesta te stručna zvanja i odgovarajuća radna mjesta provodi Stručno vijeće na temelju javnog natječaja, sukladno Zakonu.
2. U odgovarajuće znanstveno-nastavno, umjetničko-nastavno, suradničko i nastavno zvanje može se izabrati osoba i bez zaključivanja ugovora o radu koja ispunjava uvjete za izbor u odnosno zvanje ako sudjeluje ili će sudjelovati u izvođenju dijela ili cijele nastave određenog predmeta (tzv. naslovno zvanje) na visokom učilištu.
3. Natječaj za izbor u nastavno odnosno stručno zvanje i odgovarajuće radno mjesto objavljuje se u Narodnim novinama, dnevnom tisku, na službenoj internetskoj stranici VŠIG te na službenom internetskom portal za radna mjesta Europskog istraživačkog prostora.
4. Natječaj mora biti otvoren najmanje 30 dana od dana objave u Narodnim novinama.
5. U postupku izbora u nastavno odnosno stručno zvanje Stručno vijeće imenuje Stručno povjerenstvo koje utvrđuje ispunjava li pristupnik zakonske i nužne uvjete koje propisuje Vijeće veleučilišta i visokih škola i uvjete u skladu sa Statutom VŠIG.
6. Stručno povjerenstvo ima najmanje tri člana. Članovi Stručnog povjerenstva ne mogu biti u nižem zvanju od zvanja u koje se pristupnik bira dok jedan član Povjerenstva mora biti s druge ustanove.
7. Na temelju izvješća Stručnog povjerenstva odnosno pozitivnog mišljenja Matičnog povjerenstva Stručno vijeće izabire u nastavno odnosno stručno zvanje i na odgovarajuće radno mjesto onog pristupnika koji u najvećoj mjeri udovoljava uvjetima natječaja i nužnim uvjetima Vijeća veleučilišta i visokih škola te Statutu VŠIG.

**XII.1.5. Ugovor o radu**

**Članak 88.**

1. S osobama izabranim u nastavna i stručna zvanja i odgovarajuća radna mjesta sklapa se ugovor o radu na neodređeno vrijeme s obvezom provođenja reizbora ili izbora na više radno mjesto.
2. U odgovarajuće suradničko, stručno i nastavno zvanje može se izabrati osoba i bez zaključivanja ugovora o radu koja ispunjava uvjete za izbor u odnosno zvanje ako sudjeluje ili će sudjelovati u izvođenju dijela ili cijele nastave određenog predmeta (tzv. naslovno zvanje) na VŠIG.
3. Reizbor osobe na nastavnim i stručnim radnim mjestima obavlja se na način da Stručno povjerenstvo podnosi Stručnom vijeću izvješće o radu zaposlenika svakih pet godina sukladno općim aktima VŠIG.
4. Oblik izvješća te minimalne uvjete radnih obveza o kojima se podnosi izvješće iz prethodnog stavka propisuje Nacionalno vijeće za znanost, visoko obrazovanje i tehnološki razvoj. VŠIG posebnom odlukom koju donosi Stručno vijeće propisuje postupak odlučivanja o prihvaćanju izvješća, a njome se mogu propisati i dodatni uvjeti o kojima se podnosi izvješće.
5. Ako Stručno vijeće ne prihvati izvješće o radu odnosno prihvati negativno izvješće o radu u skladu sa stavkom 3. ovog članka, nakon dvije godine od dana donošenja navedene odluke, ponavlja se postupak reizbora.
6. Ako Stručno vijeće ne prihvati izvješće zaposlenika iz stavka 5. ovog članka, dekan VŠIG pokreće postupak redovitog otkaza ugovora o radu u skladu s općim propisima o radu i ovim Statutom.
7. Zaposleniku na nastavnom i stručnom radnom mjestu prestaje ugovor o radu istekom akademske godine u kojoj je navršio 65 godina života radi odlaska u mirovinu.
8. Iznimno ako postoji potreba za nastavkom rada zaposlenika na nastavnom radnom mjestu VŠIG može sa zaposlenikom zaključiti ugovor o radu na određeno vrijeme u trajanju od dvije godine s mogućnošću produljenja istog u dvogodišnjim mandatima pod uvjetima utvrđenim Zakonom.

**XII.2. Sabbatical**

**Članak 89.**

1. Nastavnici VŠIG imaju pravo na plaćenu slobodnu studijsku godinu (sabbatical) nakon šest radnih godina na VŠIG i to jednom u svakih sedam godina.
2. Slobodnu studijsku godinu odobrava Stručno vijeće uz prethodnu suglasnost Upravnog vijeća. Slobodna studijska godina odobrava se nastavniku u skladu s posebnim planom, kojega donosi Stručno vijeće.
3. Slobodna studijska godina bit će odobrena pod uvjetom da je osigurano izvođenje nastave na predmetima iz kojih nastavu izvodi odnosni nastavnik tijekom slobodne studijske godine.
4. Nastavnici i suradnici mogu i u kraćem vremenskom razdoblju od godinu dana biti oslobođeni nastavnih zaduženja u svrhu znanstvenoistraživačkog rada, stručnog usavršavanja, sudjelovanja na znanstvenim i stručnim skupovima, radi predavanja na drugim visokim učilištima i drugim ustanovama kao i radi izvršavanja zadataka stručnog, nastavnog i znanstvenog rada u zemlji i inozemstvu.

**XII.3. Stegovna odgovornost**

**Članak 90.**

1. Nastavnici i suradnici stegovno odgovaraju za povrede svojih radnih i drugih obveza iz rada i u vezi s njim, kao i zbog grubog narušavanja ugleda VŠIG.
2. Stegovno se može odgovarati samo za djelo koje je u vrijeme počinjenja općim aktom VŠIG bilo predviđeno kao stegovno djelo i za koje je bila predviđena određena stegovna mjera.
3. Stegovno djelo, stegovna mjera, ovlasti, sastav i način imenovanja Stegovnog suda za nastavnike i suradnike i stegovni postupak uređuju se Pravilnikom o stegovnoj odgovornosti nastavnika i suradnika koji donosi Stručno vijeće.

**XII.4. Provjera uspješnosti nastavnog rada**

**Članak 91.**

1. Zbog posebnosti posla nastavnici i suradnici podliježu provjeri svog rada.
2. Redovita provjera nastavnog rada mora uzeti u obzir i rezultate studentske ankete.
3. **FINANCIRANJE**

**Članak 92.**

Financiranje VŠIG provodi se na temelju Zakona, Statuta i u skladu s Financijskim planom koji na prijedlog dekana donosi Upravno vijeće.

**Članak 93.**

1. VŠIG se financira iz:
   * namjenskih sredstava iz proračuna Osnivača,
   * proračuna županija, gradova i općina,
   * vlastitih prihoda ostvarenih na tržištu od školarina, istraživačkih i stručnih projekata, ekspertiza, nakladničke i druge djelatnosti,
   * sredstava iz zaklada i ostvarene dobiti trgovačkih društava,
   * izravnih ulaganja pojedinaca, trgovačkih društava i drugih pravnih osoba,
   * donacija,
   * ostalih izvora.
2. VŠIG se može financirati samo iz onih izvora koji ne utječu na njegovu neovisnost i dostojanstvo. Vlastiti prihodi mogu se ostvarivati samo djelatnostima koje ne štete ostvarenju osnovnih zadaća VŠIG.

**Članak 94.**

1. VŠIG se financira iz proračuna Osnivača uzimajući u obzir utvrđene kapacitete VŠIG, cijenu pojedinih studija te ocjenu o njihovoj kvaliteti na temelju vrednovanja propisanim posebnim Zakonom.
2. Sredstva financiranja namijenjena VŠIG doznačuju se za rad VŠIG u proračunu Osnivača sukladno Financijskom planu VŠIG, te sukladno pravilima o proračunskim korisnicima propisanih posebnim Pravilnikom koji donosi nadležno ministarstvo.
3. Kada prestanu uvjeti prema kojima VŠIG ima status proračunskog korisnika, sredstva financiranja namijenjena VŠIG doznačuju se za rad VŠIG u proračunu Osnivača sukladno Financijskom planu VŠIG, te sukladno pravilima o izvanproračunskim korisnicima propisanih posebnim Pravilnikom koji donosi nadležno ministarstvo, a s obzirom na strukturu upravljanja.
4. Financijski plan s projekcijama za naredne dvije godine VŠIG donosi Upravno vijeće na prijedlog dekana.
5. Ukupni iznos doznačen za obavljanje redovne djelatnosti VŠIG raspoređuje se na pojedine troškovne stavke kako slijedi:
   * isplata plaća i naknada nastavnika i zaposlenika
   * pokriće materijalnih troškova,
   * međunarodnu suradnju,
   * izdavačku djelatnost,
   * kapitalna ulaganja,
   * razvojni projekti i unaprjeđenje djelatnosti,
   * pokriće dijela troškova studentskog standarda,
   * pokriće ostalih troškova neophodnih za obavljanje djelatnosti VŠIG.
6. Ostvarivanje i način korištenja prihoda na tržištu od obavljanja djelatnosti VŠIG određuje se posebnim Pravilnikom.
7. **JAVNOST RADA I POSLOVNA TAJNA**

**Članak 95.**

1. Rad VŠIG je javan.
2. VŠIG izvješćuje javnost o obavljanju svoje djelatnosti putem sredstava javnog priopćavanja, izdavanjem posebnih publikacija, održavanjem stručnih skupova, oglašavanjem na oglasnim pločama, na internetskim stranicama VŠIG te na drugi primjeren način.
3. Podatke ili obavijesti o radu i poslovanju VŠIG daje dekan ili osoba koju on ovlasti.

**Članak 96.**

1. Poslovnom tajnom smatraju se isprave i podaci čije bi objavljivanje, priopćavanje ili davanje na uvid neovlaštenim osobama bilo protivno poslovanju VŠIG ili štetilo poslovnom ugledu, odnosno interesu VŠIG.
2. Poslovnom tajnom smatraju se osobito:
   * dokumenti koje dekan proglasi poslovnom tajnom,
   * podaci koje nadležno tijelo kao povjerljive priopći VŠIG,
   * mjere i način postupanja u slučaju nastanka izvanrednih okolnosti,
   * plan fizičko-tehničkog osiguranja objekata i imovine VŠIG,
   * drugi podaci čije bi priopćavanje bilo protivno interesima VŠIG,
   * u slučajevima kada VŠIG u okviru svoje djelatnosti prema određenom subjektu preuzme obvezu čuvanja poslovne tajne.
3. Isprave i podatke koji predstavljaju poslovnu tajnu drugim osobama mogu priopćiti dekan i osobe koje on ovlasti.
4. Povreda dužnosti čuvanja poslovne tajne predstavlja težu povredu radne obveze.
5. Ne smatra se povredom čuvanja poslovne tajne priopćavanje podataka i isprava koje se smatraju poslovnom tajnom ako se ti podaci i isprave priopćavaju ili stavljaju na uvid osobama i tijelima kojima se mogu ili moraju priopćiti na temelju propisa ili ovlaštenja koja proizlaze iz funkcije koju oni obavljaju.
6. O čuvanju poslovne tajne neposredno brine dekan VŠIG.
7. **OPĆI AKTI VŠIG**

**Članak 97.**

1. Statut je temeljni akt VŠIG.
2. Izmjene i dopune Statuta donose se na istovjetan način na koji je Statut donesen.

**Članak 98.**

1. Upravno vijeće donosi:
   * Statut VŠIG, na prijedlog Stručnog vijeća, uz potvrda Osnivača,
   * Program rada i razvoja (Strategija) VŠIG, na prijedlog dekana, a uz prethodno mišljenje Stručnog vijeća,
   * Pravilnik o unutarnjem ustroju, na prijedlog dekana,
   * Pravilnik o načinu raspodjele i korištenja prihoda ostvarenih na tržištu obavljanjem vlastite djelatnosti, na prijedlog dekana,
   * Poslovnik o radu Upravnog vijeća,
   * Financijski plan i godišnji obračun, na prijedlog dekana,
   * Plan i program zapošljavanja, na prijedlog dekana, a uz prethodno mišljenje Stručnog vijeća.
2. Stručno vijeće donosi:
   * Studijske programe i izvedbeni plan nastave,
   * Pravilnik o studiranju,
   * Pravilnik o sadržaju i obliku svjedodžbi, diploma, potvrda i dopunskih isprava o studiju, te informacijskih paketa za prijenos ECTS bodova,
   * Pravilnik o kriterijima i uvjetima prijenosa ECTS bodova između različitih sveučilišnih i stručnih studija,
   * Pravilnik o ocjenjivanju rada asistenata,
   * Pravilnik o radu knjižnice,
   * Pravilnik o izdavačkoj djelatnosti, na prijedlog dekana,
   * Pravilnik o nagradama i priznanjima,
   * Pravilnik o osiguravanju kvalitete,
   * Etički kodeks nastavnika,
   * Pravilnik o stegovnoj odgovornosti nastavnika,
   * Pravilnik o stegovnoj odgovornosti studenata,
   * Poslovnik o radu Stručnog vijeća.
3. Stručno vijeće donosi i druge opće akte kojima se propisuju pitanja nastavne i stručne djelatnosti VŠIG.
4. Dekan VŠIG donosi:
   * Pravilnik o radu,
   * Pravilnik o zaštiti od požara,
   * Pravilnik o zaštiti na radu,
   * Pravilnik o arhiviranju.
   * Pravilnik o obradi i zaštiti osobnih podataka,
   * druge opće akte koji nisu u nadležnosti Upravnog ili Stručnog vijeća.

**Članak 99.**

1. Opće akte VŠIG donose Upravno vijeće, Stručno vijeće i dekan u okviru svojih nadležnosti.
2. Osim akata navedenih u članku 98. Statuta, VŠIG može donijeti i druge akte potrebne za rad i djelovanje VŠIG, sukladno Zakonu, aktu o osnivanju i Statutu.
3. Opći akti stupaju na snagu osmog dana od dana njihove objave na oglasnoj ploči VŠIG, a u iznimnim i posebno opravdanim slučajevima idućeg dana od dana objave na oglasnoj ploči VŠIG.
4. Statut VŠIG stupa na snagu nakon dobivanja potvrde Osnivača, danom objave na oglasnoj ploči VŠIG.
5. Izmjene i dopune općih akata donose se po istom postupku kao i opći akti.
6. Statut i opći akti ne mogu imati povratno djelovanje.
7. Svi opći akti VŠIG objavljuju se i na mrežnim stranicama VŠIG.
8. **PRIJELAZNE I ZAVRŠNE ODREDBE**

**Članak 101.**

1. Stupanjem na snagu ovog Statuta VŠIG prestaje važiti Privremeni Statut VŠIG od 12. veljače 2018. godine.
2. Prijelazne i završne odredbe Privremenog Statuta od 12. veljače 2018. godine koje se odnose na rad VŠIG prije dobivanja dopusnice Ministarstva znanosti i obrazovanja ostaju i dalje na snazi u onom dijelu u kojem su primjenjive, a osobito u dijelu koji se odnosi na Privremenog dekana, Privremeno upravno vijeće i Privremeno stručno vijeće.
3. Do donošenja općih akata iz članaka 89. ovog Statuta ostaju na snazi postojeći akti, odnosno one njihove odredbe koje nisu u suprotnosti sa Zakonom i ovim Statutom.

**Članak 102.**

(1) Statut VŠIG stupa na snagu nakon dobivanja potvrde Osnivača, danom objave na oglasnoj ploči VŠIG.

**PREDSJEDNICA PRIVREMENOG**

**UPRAVNOG VIJEĆA**

**doc. dr. sc. Tatjana Trošt Bobić**

Grad Ivanić Grad je dao potvrdu na predloženi Statut Visoke škole Ivanić Grad dana \_\_\_\_\_\_\_\_\_\_\_\_\_\_\_\_\_\_\_\_\_.

Ovaj Statut je objavljen na Oglasnoj ploči Visoke škole Ivanić-Grad dana\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**PRIVREMENI DEKAN**

**dr.sc. Mile Marinčić, v. pred.**